Najveće interesovanje izazvao je prvi srpski pseudosatelit visokog plafona leta (HAPS), nazvan „Pupin“ po čuvenom srpskom naučniku Mihajlu Pupinu, navodi poznati britanski magazin o vojnim pitanjima IHS Džejns.

„Pupin“ će leteti na 20.000 metara iznad zemlje, a moći će da ostane u vazduhu i po nekoliko meseci bez sletanja, noseći telekomunikacionu opremu i senzore za prismotru, navodi IHS Džejns.

„Mi smo jedna od samo pet kompanija širom sveta koje trenutno rade na razvoju HAPS-a i nadamo se da ćemo uskoro početi sa testiranjem našeg sistema, kako bismo dokazali koncept i nastavili sa razvojem modela koji će naslediti 'Pupina'“, rekao je glavni izvršni direktor CTT-a i inženjer aeronautike Petar Matunović.

Matunović je dodao da kompanija CTT traži pouzdane partnere iz avio-industrije kako bi pojačali rad na „Pupinu“ i druga dva projekta kompanije, bespilotnim letelicama NT-155 i NT-161 (NT su inicijali kojima CTT odaje počast slavnom srpskom naučniku Nikoli Tesli).

NT-155 je bespilotna letelica srednjeg plafona leta i duge održivosti u vazduhu (MALE), a konstruisana je od kompozitnih materijala, što letelici omogućava da ima kompleksan aerodinamički oblik i malu težinu, uz veliku strukturalnu jačinu potrebnu za instaliranje podvesnih tačaka za kačenje oružja ili spoljnih rezervoara za gorivo, piše IHS Džejns.

Samit avijacije jugoistočne Evrope (SEAS) održan je u Beogradu 8. i 9. marta.